“หุ้นการบิน” เด้งรับแผนเปิด “ท่องเที่ยว” เพิ่ม 5 จว. เริ่ม 1 ต.ค.นี้
“หุ้นการบิน” ดีดตัวขึ้นรับรัฐบาลเดินหน้าเปิดท่องเที่ยวเพิ่มอีก 5 จังหวัด คือ กรุงเทพมหานคร ชลบุรี เพชรบุรีประจวบคีรีขันธ์ และเชียงใหม่ ในวันที่ 1 ต.ค.นี้
14 ก.ย. 2564

ผู้สื่อข่าวรายงานว่าวันนี้ (14 ก.ย. 2564) ราคาหุ้นกลุ่มสายการบินดีดตัวขึ้น ซึ่งเป็นเรื่องรับปัจจัยบวกจากกรณีที่ทางรัฐบาลเดินหน้าเปิดท่องเที่ยวเพิ่มอีก 5 จังหวัด ในวันที่ 1 ต.ค. 2564 สำหรับราคาหุ้นปรับขึ้นนำโดยราคาหุ้น บริษัท การบินกรุงเทพ จำกัด (มหาชน) หรือ BA ณ เวลา 12.19 น. อยู่ที่ระดับ 12.50 บาท เพิ่มขึ้น 0.60 บาท หรือ 5.04% โดยทำจุดสูงสุดที่ 12.80 บาท และทำจุดต่ำสุดที่ 11.90 บาท ด้วยมูลค่าการซื้อขาย 142.92 ล้านบาท
ตามด้วยราคาหุ้น บริษัท ท่าอากาศยานไทย จำกัด (มหาชน) หรือ AOT ณ เวลา 12.19 น. อยู่ที่ระดับ 62.75 บาท เพิ่มขึ้น 0.75 บาท หรือ 1.21% โดยทำจุดสูงสุดที่ 63.00 บาท และทำจุดต่ำสุดที่ 62.00 บาท ด้วยมูลค่าการซื้อขาย 1.03 พันล้านบาท
พร้อมด้วยราคาหุ้น บริษัท เอเชีย เอวิเอชั่น จำกัด (มหาชน) หรือ AAV ณ เวลา 12.19 น. อยู่ที่ระดับ 2.76 บาท เพิ่มขึ้น 0.02 บาท หรือ 0.73% โดยทำจุดสูงสุดที่ 2.78บาท และทำจุดต่ำสุดที่ 2.72 บาท ด้วยมูลค่าการซื้อขาย 32.65 ล้านบาท
อย่างไรก็ตามจากในช่วงเช้านี้มีทาง นายพิพัฒน์ รัชกิจประการ รมว.การท่องเที่ยวและกีฬา ระบุว่ายืนยันเดินหน้าเปิดประเทศในวันที่ 1 ต.ค. 2564 ซึ่งจะเปิดให้มีการท่องเที่ยวใน 5 จังหวัด คือ กรุงเทพมหานคร, ชลบุรี, เพชรบุรี, ประจวบคีรีขันธ์ และเชียงใหม่ ซึ่งเป็นไปตามแผนที่เคยประกาศไว้ล่วงหน้า ส่วนจังหวัดที่เหลือจะเดินตามแผนให้เปิดให้ท่องเที่ยวได้ใน 21 จังหวัด ในวันที่ 15 ต.ค. 2564
ขณะที่โครงการ “เราเที่ยวด้วยกัน” และโครงการ “ทัวร์เที่ยวไทย” จะประกาศให้มีการดาวน์โหลดได้ในวันที่ 24 ก.ย. 2564 และคาดว่าจะสามารถใช้เดินทางได้ในวันที่ 15 ต.ค. 2564 เช่นกัน จากนั้นจะหารือกับนายกรัฐมนตรีว่าจะเปิดให้มีการท่องเที่ยวในจังหวัดที่เหลือได้อีกเมื่อไหร่
ส่วนอุปสรรคต่อแผนการเปิดประเทศในขณะนี้คือตัวเลขการแพร่ระบาดของโรคโควิด-19 ในประเทศ  ส่วนเรื่องอื่นๆนั้น กระทรวงการท่องเที่ยวและกีฬา และการท่องเที่ยวแห่งประเทศไทย (ททท.) ได้เตรียมพร้อมไว้เกือบ 100% แล้วคาดว่าจังหวัดที่เหลือที่จะเปิดให้มีการท่องเที่ยวได้ทันกำหนดในวันที่ 15 ต.ค. 2564
 
 
 